钦定古今图书集成/明伦汇编/官常典/第562卷 > 牛元翼
## 钦定古今图书集成/明伦汇编/官常典/第562卷 > 牛元翼

按《唐书》本传：“元翼，赵州人，材果而谋。王承宗时倚其
计为强雄，与傅良弼二人冠诸将。王廷凑叛，穆宗，以
元翼在成德，名出廷凑远甚，自深州刺史擢为深冀
节度使，以携其军。廷凑怒，遣部将王位以锐兵攻元
翼，不胜，乃合朱克融共围之。诏进元翼成德军节度
使，以宣武兵五百进援，元翼固守。长庆二年，诏赦廷”
凑罪，徙元翼山南东道，以深州赐廷凑，使中人促元
翼南。廷凑恨之，已受诏，兵不解。招讨使裴度诒书诮
让，克融解而归，廷凑退舍。诏并加检校工部尚书，两
悦之。淹月，元翼率十馀骑冒围跳德、棣，朝京师。廷凑
入，尽杀元翼亲将臧平等百八十人。元翼见延英，赉
问优缛，命中人杨再昌取其家，并迎田弘正丧，廷凑
辞以弘正殡亡在所，元翼家须秋遣。魏博节度使史
宪诚遣其弟入赵，四返说廷凑曰：“田公非得罪于赵，
尸尚何惜！元翼去深州乃一孤，将何利其家！”廷凑乃
归弘正丧于京师。元翼闻平等死，愤恚，卒悉还所赐
于朝。廷凑遂夷其家。